Document ID: 32008R0394

ΚΑΝΟΝΙΣΜΌΣ (ΕΚ) αριθ. 394/2008 ΤΗΣ ΕΠΙΤΡΟΠΉΣ
της 30ής Απριλίου 2008
για την τροποποίηση του κανονισμού (ΕΚ) αριθ. 1266/2007 όσον αφορά τους όρους εξαίρεσης ορισμένων ζώων ευπαθών ειδών από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1266/2007 της Επιτροπής (2) θεσπίζει κανόνες για την καταπολέμηση, την παρακολούθηση, την επιτήρηση και τους περιορισμούς στις μετακινήσεις ζώων, όσον αφορά τον καταρροϊκό πυρετό του προβάτου, προς και από τις απαγορευμένες ζώνες. Επίσης, καθορίζει τις προϋποθέσεις εξαίρεσης από την απαγόρευση εξόδου που ισχύει για τις μετακινήσεις ευπαθών ζώων, του σπέρματος, των ωαρίων και των εμβρύων τους, όπως αυτή προβλέπεται στην οδηγία 2000/75/ΕΚ.
(2)
Κατά τους τελευταίους μήνες παρατηρήθηκε ότι σε ορισμένα κράτη μέλη η αποτελεσματικότητα των μέτρων που προβλέπονται στον κανονισμό (ΕΚ) αριθ. 1266/2007 για την εξασφάλιση της προστασίας των ζώων από προσβολή από φορείς του ιού είναι πιθανόν να υπονομεύεται από διάφορους παράγοντες, μεταξύ των οποίων το είδος των φορέων, οι κλιματικές συνθήκες και το είδος εκτροφής των ευπαθών μηρυκαστικών.
(3)
Λόγω των περιστάσεων αυτών και έως ότου ολοκληρωθεί η επιστημονική αξιολόγησή τους, είναι σκόπιμο να επιτραπεί στα κράτη μέλη προορισμού, στα οποία η εισαγωγή μη άνοσων ζώων υπό αυτές τις συνθήκες θα μπορούσε να θέσει σε κίνδυνο την υγεία των ζώων, να απαιτούν η μετακίνηση των μη άνοσων ζώων να υπόκειται σε συμπληρωματικούς όρους οι οποίοι να αιτιολογούνται με βάση την εκτίμηση της επικινδυνότητας λαμβανομένων υπόψη των εντομολογικών και επιδημιολογικών συνθηκών υπό τις οποίες εισάγονται τα ζώα. Οι συμπληρωματικοί αυτοί όροι πρέπει να περιορίζονται σε ό,τι είναι αναγκαίο για να εξασφαλίζεται η αποτελεσματική προστασία των μη άνοσων ζώων έναντι προσβολής από φορείς του ιού.
(4)
Ο περιορισμός των ζώων με σκοπό την προστασία από τους φορείς του ιού αποτελεί πρακτικό και αποτελεσματικό εργαλείο για την προστασία των νεότερων ζώων από τις απειλές των φορέων του ιού με την προϋπόθεση ότι πραγματοποιείται υπό ορισμένους όρους. Επομένως, πρέπει να επιτρέπεται στα κράτη μέλη προορισμού να απαιτούν την εφαρμογή αυτών των όρων όσον αφορά την εισαγωγή νεαρών μη άνοσων ζώων στα οποία δεν είναι δυνατόν να γίνει εμβολιασμός. Επειδή κάτι τέτοιο μπορεί να επηρεάσει το ενδοκοινοτικό εμπόριο, η πρόθεση εφαρμογής των συμπληρωματικών αυτών όρων πρέπει να κοινοποιείται στην Επιτροπή μαζί με όλα τα στοιχεία εκείνα που την αιτιολογούν.
(5)
Η Επιτροπή έχει ζητήσει περαιτέρω επιστημονική γνωμοδότηση από την Ευρωπαϊκή Αρχή για την Ασφάλεια των Τροφίμων. Με βάση τη γνωμοδότηση αυτή και τη μελλοντική γνώση και εμπειρία, τα μέτρα που προβλέπονται στον παρόντα κανονισμό είναι πιθανόν να αναθεωρηθούν. Επομένως, η μεταβατική περίοδος περιορίζεται έως τις 31 Δεκεμβρίου 2008.
(6)
Τα σημεία 6 και 7 του τμήματος Α του παραρτήματος ΙΙΙ του κανονισμού (ΕΚ) αριθ. 1266/2007 καθορίζουν τους όρους υπό τους οποίους τα φυσικώς ανοσοποιημένα ζώα μπορεί να εξαιρούνται από την απαγόρευση εξόδου που προβλέπεται στην οδηγία 2000/75/ΕΚ. Σύμφωνα με πειράματα που έχουν γίνει, η προστασία μετά τη μόλυνση από τον ιό του καταρροϊκού πυρετού του προβάτου διαρκεί για αρκετά μεγάλη χρονική περίοδο. Επομένως, τα φυσικώς μολυσμένα ζώα ανοσοποιούνται για μεγάλες περιόδους μετά τη μόλυνση από συγκεκριμένο ορότυπο. Η ανίχνευση ανοσοαπάντησης στον ιό του καταρροϊκού πυρετού σε μη εμβολιασμένα ζώα δηλώνει προηγούμενη μόλυνση. Ωστόσο, η προστασία αυτή μπορεί να διαφέρει ανάλογα με τη φυλή του ζώου, το στέλεχος του ιού και τη συγκεκριμένη ποικιλία του ζώου. Επομένως, η επιβεβαίωση της επιμονής της αντισωματικής απόκρισης βάσει δύο ορολογικών δοκιμών, εκ των οποίων η πρώτη πραγματοποιείται μεταξύ 60 και 360 ημερών πριν από τη μετακίνηση και η δεύτερη επτά ημέρες πριν από τη μετακίνηση, εξασφαλίζει ότι τα ζώα αυτά είναι άνοσα και επομένως μπορούν να μετακινηθούν με ασφάλεια.
(7)
Συνεπώς, ο κανονισμός (ΕΚ) αριθ. 1266/2007 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1266/2007 τροποποιείται ως εξής:
1.
Στο κεφάλαιο 4 εισάγεται το ακόλουθο άρθρο 9α:
«Άρθρο 9α
Μεταβατικές διατάξεις
1. Έως τις 31 Δεκεμβρίου 2008, κατά παρέκκλιση από το άρθρο 8 παράγραφος 1 στοιχείο α) και βάσει του αποτελέσματος της εκτίμησης επικινδυνότητας, λαμβανομένων υπόψη των εντομολογικών και επιδημιολογικών συνθηκών εισαγωγής των ζώων, τα κράτη μέλη προορισμού μπορούν να απαιτούν η μετακίνηση ζώων, τα οποία καλύπτονται από την εξαίρεση που προβλέπεται στο άρθρο 8 παράγραφος 1 και τα οποία συμμορφώνονται με έναν τουλάχιστον από τους όρους που καθορίζονται στα σημεία 1 έως 4 του τμήματος Α του παραρτήματος ΙΙΙ, αλλά δεν συμμορφώνονται με τα σημεία 5, 6 και 7 του εν λόγω τμήματος, να συμμορφώνεται με τους ακόλουθους συμπληρωματικούς όρους:
α)
τα ζώα αυτά πρέπει να είναι ηλικίας μικρότερης των 90 ημερών·
β)
πρέπει από τη γέννησή τους να έχουν κρατηθεί υπό περιορισμό με σκοπό την προστασία από φορείς του ιού·
γ)
οι δοκιμές που αναφέρονται στα σημεία 1, 3 και 4 του τμήματος Α του παραρτήματος ΙΙΙ πρέπει να έχουν πραγματοποιηθεί σε δείγματα τα οποία ελήφθησαν έως επτά ημέρες κατ’ ανώτατο όριο πριν από την ημερομηνία της μετακίνησης.
2. Τα κράτη μέλη που σκοπεύουν να εφαρμόσουν τους συμπληρωματικούς όρους που καθορίζονται στην παράγραφο 1 ενημερώνουν προηγουμένως την Επιτροπή.
Παρέχουν στην Επιτροπή όλες τις αναγκαίες πληροφορίες και τα στοιχεία που απαιτούνται για την αιτιολόγηση της εφαρμογής των συμπληρωματικών αυτών όρων σε σχέση με την εντομολογική και την επιδημιολογική τους κατάσταση, ιδίως όσον αφορά τα είδη φορέων του ιού και το συγκεκριμένο ορότυπο του ιού, τις κλιματικές συνθήκες και το είδος εκτροφής των ευπαθών μηρυκαστικών.
Εάν η Επιτροπή δεν εκφράσει αντίρρηση για την εφαρμογή αυτή εντός επτά ημερών από την ημερομηνία της κοινοποίησης, το κράτος μέλος μπορεί να εφαρμόσει τους εν λόγω συμπληρωματικούς όρους. Το κράτος μέλος ενημερώνει χωρίς καθυστέρηση τα υπόλοιπα κράτη μέλη.
3. Η Επιτροπή δημοσιοποιεί τις πληροφορίες που αφορούν την εφαρμογή των συμπληρωματικών όρων σύμφωνα με την παράγραφο 2.»
2.
Στο παράρτημα ΙΙΙ το τμήμα Α τροποποιείται ως εξής:
α)
το σημείο 6 στοιχείο α) αντικαθίσταται από το ακόλουθο:
«α)
υποβλήθηκαν σε δύο ορολογικές δοκιμές σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου του ιού του καταρροϊκού πυρετού του προβάτου, με θετικά αποτελέσματα· η πρώτη δοκιμή πραγματοποιήθηκε σε δείγματα που ελήφθησαν μεταξύ 60 και 360 ημερών πριν από τη μετακίνηση και η δεύτερη δοκιμή πραγματοποιήθηκε σε δείγματα που ελήφθησαν επτά ημέρες πριν από την ημερομηνία της μετακίνησης κατ’ ανώτατο όριο· ή»·
β)
στο σημείο 7, η εισαγωγική φράση και το στοιχείο α) αντικαθίστανται από το εξής κείμενο:
«Τα ζώα δεν έχουν ποτέ εμβολιασθεί κατά του καταρροϊκού πυρετού του προβάτου και υποβλήθηκαν σε δύο επαρκείς ορολογικές δοκιμές με θετικά αποτελέσματα, σύμφωνα με το εγχειρίδιο του ΟΙΕ για τα χερσαία ζώα, ικανές να ανιχνεύσουν τα ειδικά αντισώματα κατά όλων των οροτύπων του ιού του καταρροϊκού πυρετού του προβάτου που υπάρχουν ή είναι πιθανό να υπάρχουν στην ανάλογη, από επιδημιολογική άποψη, γεωγραφική περιοχή καταγωγής, και
α)
η πρώτη δοκιμή πρέπει να έχει πραγματοποιηθεί σε δείγματα που ελήφθησαν μεταξύ 60 και 360 ημερών πριν από τη μετακίνηση και η δεύτερη δοκιμή πρέπει να έχει πραγματοποιηθεί σε δείγματα που ελήφθησαν επτά ημέρες πριν από την ημερομηνία της μετακίνησης κατ’ ανώτατο όριο· ή».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 2008.

Labels: 0
3
15
6